Bonusse vir Vrystaatse munisipale amptenareVrystaat, Suid-Afrika deur TUBS (Adobe Illustrator) via Wikimedia Commons Die vakbond Solidariteit het hom vandag sterk uitgespreek teen die R7 miljoen se prestasiebonusse wat onlangs aan senior munisipale amptenare in die Vrystaat uitbetaal is. Die vakbond sê dat, in die lig van die swak diens wat munisipaliteite in dié provinsie aan inwoners lewer, is die uitbetaling van die genoemde bonusse ŉ klap in die belastingbetaler se gesig. Volgens dr. Eugene Brink, senior navorser by die Solidariteit Navorsingsinstituut, is die drinkwater in meer as die helfte van Vrystaatse woongebiede nie geskik vir menslike gebruik nie. Daarby het geen Vrystaatse munisipaliteit in die ouditeur-generaal se laaste munisipale ouditverslag ’n skoon ouditmening ontvang nie. Die Mangaung- (Bloemfontein) plaaslike munisipaliteit, wat die hoogste bedrag (R3 446 358) aan bonusse uitbetaal het, het boonop oor die laaste vyf jaar nie ŉ skoon ouditmening ontvang nie. “Dit is ŉ skande dat amptenare met belastinggeld beloon word terwyl die meeste van die munisipaliteite nie in die publiek se basiese behoeftes voorsien nie. Die belastingbetaler betaal dus ten duurste vir gebrekkige dienslewering, terwyl die persone wat die dienste moet lewer vir hul onbevoegdheid beloon word,” verduidelik Brink. In ’n onlangse verslag wys die ouditeur generaal onder meer uit dat 73% van diegene in sleutelposisies by munisipaliteite in die Vrystaat nie oor geskikte vaardighede beskik nie. Die verslag wys ook op die hoë voorkoms van ongemagtigde, onreëlmatige en vrugtelose besteding wat by Vrystaatse munisipaliteite plaasvind en wat op moontlike bedrog in die provinsie dui. Solidariteit stel eersdaags sy leefbaarheidsmonitor vir die Vrystaat bekend. Die verslag bevat volledige navorsing oor die vlak van dienslewering deur munisipaliteite in dié provinsie.